Árshátíð Læknafélags Reykjavíkur var haldin laugardaginn 19. janúar á Broadway-Hótel Ísland í lok Læknadaga . Þátttaka var mjög góð og komu 645 gestir en það er besta þátttaka á árshátíð í sögu félagsins . Hátíðin hófst með því að Ólafur Þór Ævarsson formaður Læknafélags Reykjavíkur bauð gesti velkomna . Þá söng heimilislæknakórinn lagið " You don't own me " og tileinkaði það Jóni Kristjánssyni heilbrigðisráðherra sem var heiðursgestur ásamt frú Margréti Einarsdóttur . Jóhannes Kristjánsson eftirherma og grínisti fór á kostum og Sigrún Hjálmtýsdóttir og Ólafur Kjartan Sigurðarson sungu sig inn í hjörtu viðstaddra . Ánægjulegt var hve margir unglæknar tóku þátt í hátíðinni . Einnig komu margir læknar af eldri kynslóðinni sem ekki höfðu verið á árshátíð LR í mörg ár . Þeir elstu héldu upp á 50 ára útskriftarafmæli sitt . Margir læknar af landsbyggðinni voru mættir og vitað er að nokkrir læknar komu erlendis frá til að hitta gamla vini og skólafélaga . Sú ánægjulega hefð að útskriftarárgangar lækna hittist á árshátíð LR er nú aftur að festast í sessi . Höfðu margir orð á því að það væri góður endir á Læknadögum , eftir að hafa hlýtt á fagleg fræðsluerindi og vandaða umræðu um læknisfræðileg málefni , að endurnýja gamlan vinskap og mynda ný tengsl . Árshátíðin var hin glæsilegasta í alla staði og læknum til sóma . Við birtum hér nokkrar myndir sem Jón Svavarsson tók á hátíðinni .